钦定古今图书集成/历象汇编/乾象典/第012卷 > 《天赋》阙名
## 钦定古今图书集成/历象汇编/乾象典/第012卷 > 《天赋》阙名

彼苍者天，成形物先，初鸿蒙以质判，渐轻清而体阅生五材以亭毒，运六气以陶甄。故使晦明相继，寒暑
递迁，观其潜化不言，惟德是辅。列九野而为号，峙八
山而为柱。其为道也，或比之以张弓；其入梦也，或方
之于“漱乳。”悯邹衍则严霜夏降，应陈寔则繁星夜聚，
孔阶远而难登，乐雾披而已睹，虽覆伞之可媲，岂炼
石之能补。日朝上而疑璧，河夜横而如带。破镜飞乎
其所，长剑倚乎其外。违之则风雨差错，顺之则阴阳
交泰。况乎观物察变，害盈尚默，则大著美于唐君，虑
崩见饥于杞国。徒瞻荡荡之体，孰辨苍苍之色。在玉
衡以齐政，任铜史以司刻。